ระเบียบคณะกรรมการพิจารณาค่าตอบแทนผู้เสียหายระเบียบคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาว่าด้วยการยื่นคำขอและวิธีพิจารณาคำขอค่าตอบแทน ค่าทดแทน และค่าใช้จ่ายพ.ศ. ๒๕๕๙ โดยที่เป็นการสมควรปรับปรุงระเบียบคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา ว่าด้วยการยื่นคำขอ และวิธีพิจารณาคำขอค่าตอบแทนค่าทดแทน และค่าใช้จ่าย ให้สอดคล้องกับกฎหมายว่าด้วยค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาที่ได้มีการแก้ไขเพิ่มเติมเพื่อให้การจ่ายค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาสามารถกระทำได้รวดเร็วครอบคลุม และมีประสิทธิภาพยิ่งขึ้นอาศัยอำนาจตามความในมาตรา๔ มาตรา ๖ มาตรา ๘ มาตรา ๒๓ และมาตรา ๒๔ แห่งพระราชบัญญัติค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา พ.ศ. ๒๕๔๔ คณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาโดยความเห็นชอบของรัฐมนตรีว่าการกระทรวงยุติธรรมและรัฐมนตรีว่าการกระทรวงการคลังจึงออกระเบียบไว้ ดังต่อไปนี้ข้อ๑ ระเบียบนี้เรียกว่า ระเบียบคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา ว่าด้วยการยื่นคำขอ และวิธีพิจารณาคำขอ ค่าตอบแทนค่าทดแทน และค่าใช้จ่าย พ.ศ. ๒๕๕๙ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ ให้ยกเลิก(๑)ระเบียบคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา ว่าด้วยการยื่นคำขอและวิธีพิจารณาคำขอค่าตอบแทน ค่าทดแทน และค่าใช้จ่าย พ.ศ. ๒๕๔๕(๒)ระเบียบคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา ว่าด้วยการยื่นคำขอและวิธีพิจารณาคำขอค่าตอบแทน ค่าทดแทน และค่าใช้จ่าย (ฉบับที่ ๒) พ.ศ. ๒๕๔๘(๓)ระเบียบคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา ว่าด้วยการยื่นคำขอและวิธีพิจารณาคำขอค่าตอบแทน ค่าทดแทน และค่าใช้จ่าย (ฉบับที่ ๓) พ.ศ. ๒๕๕๔ข้อ๔ ในระเบียบนี้คำขอ หมายความว่า คำขอรับค่าตอบแทน หรือค่าทดแทนหรือค่าใช้จ่ายผู้มีสิทธิยื่นคำขอ หมายความว่า ผู้เสียหาย จำเลยหรือทายาทคณะกรรมการ หมายความว่าคณะกรรมการพิจารณาค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญาสำนักงาน หมายความว่า สำนักงานช่วยเหลือทางการเงินแก่ผู้เสียหายและจำเลยในคดีอาญาหรือหน่วยงานอื่นที่คณะกรรมการประกาศกำหนดตามมาตรา ๒๒ วรรคสองแห่งพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญาพ.ศ. ๒๕๔๔ ซึ่งแก้ไขเพิ่มเติมโดยพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา(ฉบับที่ ๒) พ.ศ. ๒๕๕๙ผู้อำนวยการ หมายความว่าผู้อำนวยการสำนักงานช่วยเหลือทางการเงินแก่ผู้เสียหายและจำเลยในคดีอาญาหรือผู้อำนวยการหรือหัวหน้าหน่วยงานอื่นซึ่งเป็นข้าราชการในสังกัดกระทรวงยุติธรรมที่คณะกรรมการมอบหมายให้ปฏิบัติหน้าที่ตามระเบียบนี้เจ้าหน้าที่ หมายความว่า ข้าราชการ พนักงานราชการหรือบุคคลใดที่ได้รับมอบหมายจากสำนักงานช่วยเหลือทางการเงินแก่ผู้เสียหายและจำเลยในคดีอาญาให้ปฏิบัติหน้าที่ตามระเบียบนี้พนักงานเจ้าหน้าที่หมายความว่า ผู้ซึ่งรัฐมนตรีแต่งตั้งให้ปฏิบัติการตามระเบียบนี้ทายาท หมายความว่า(ก)ผู้สืบสันดาน(ข)ผู้บุพการี(ค)คู่สมรส(ง) บุคคลใด ๆ ซึ่งให้อุปการะหรืออยู่ในอุปการะของผู้เสียหาย หรือจำเลย แล้วแต่กรณีทั้งนี้ทายาทที่มีสิทธิขอรับค่าตอบแทน ค่าทดแทนและค่าใช้จ่ายต้องเป็นทายาทซึ่งได้รับผลกระทบจากความเสียหายด้วยข้อ๕ ให้ประธานกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาเป็นผู้รักษาการตามระเบียบนี้และมีอำนาจตีความและวินิจฉัยชี้ขาดปัญหาเกี่ยวกับการปฏิบัติตามระเบียบนี้หมวด ๑วิธีการยื่นคำขอ ข้อ๖ ให้ผู้มีสิทธิยื่นคำขอยื่นคำขอด้วยตนเองตามแบบคำขอที่สำนักงานช่วยเหลือทางการเงินแก่ผู้เสียหายและจำเลยในคดีอาญาประกาศกำหนดในราชกิจจานุเบกษาโดยความเห็นชอบของคณะกรรมการ พร้อมแนบเอกสารและหลักฐานตามที่ระบุไว้ท้ายแบบคำขอโดยให้ยื่นต่อเจ้าหน้าที่หรือพนักงานเจ้าหน้าที่ ณ สำนักงานช่วยเหลือทางการเงินแก่ผู้เสียหายและจำเลยในคดีอาญาหรือหน่วยงานอื่นที่คณะกรรมการประกาศกำหนดคณะกรรมการอาจกำหนดเพิ่มช่องทางการยื่นคำขอตามวรรคหนึ่งรวมทั้งอาจกำหนดหลักเกณฑ์และวิธีการที่จำเป็นเพิ่มเติมได้ตามความเหมาะสมโดยประกาศในราชกิจจานุเบกษาข้อ๗ การยื่นคำขอตามข้อ ๖ต้องยื่นภายในกำหนดเวลา ดังต่อไปนี้(๑)กรณีขอรับค่าตอบแทนผู้เสียหายในคดีอาญาให้ยื่นคำขอภายในหนึ่งปีนับแต่วันที่ผู้เสียหายได้รู้ถึงการกระทำความผิด(๒)กรณีขอรับค่าทดแทนและค่าใช้จ่ายแก่จำเลยในคดีอาญาให้ยื่นคำขอภายในหนึ่งปีนับแต่วันที่ศาลมีคำสั่งอนุญาตให้ถอนฟ้องเพราะปรากฏหลักฐานว่าจำเลยมิได้เป็นผู้กระทำความผิดหรือวันที่มีคำพิพากษาอันถึงที่สุดว่าข้อเท็จจริงฟังเป็นยุติว่าจำเลยมิได้เป็นผู้กระทำความผิดหรือการกระทำของจำเลยไม่เป็นความผิดข้อ๘ ภายใต้บังคับข้อ ๖ และข้อ ๗บุคคลอื่นจะยื่นคำขอแทนผู้มีสิทธิยื่นคำขอได้เฉพาะกรณี ดังต่อไปนี้(๑)ผู้แทนโดยชอบธรรม กรณีผู้มีสิทธิยื่นคำขอเป็นผู้เยาว์(๒)ผู้อนุบาล กรณีผู้มีสิทธิยื่นคำขอเป็นผู้ไร้ความสามารถ(๓)ผู้สืบสันดาน ผู้บุพการี คู่สมรส บุคคลใด ๆซึ่งให้อุปการะหรืออยู่ในอุปการะของผู้เสียหายหรือจำเลย(๔)บุคคลซึ่งได้รับการแต่งตั้งเป็นหนังสือในกรณีที่ผู้มีสิทธิยื่นคำขอมีเหตุจำเป็นดังต่อไปนี้(ก)เจ็บป่วยจนไม่สามารถมายื่นคำขอด้วยตนเองได้(ข)เป็นคนสูงอายุหรือเป็นบุคคลทุพพลภาพไม่สะดวกในการเดินทาง(ค)เดินทางไปต่างประเทศโดยมีกิจธุระจำเป็นอันไม่อาจหลีกเลี่ยงได้และไม่อาจมายื่นคำขอได้ภายในกำหนดเวลาตามข้อ๗(ง)มีเหตุจำเป็นอย่างอื่นที่คณะกรรมการเห็นชอบกำหนดเป็นรายกรณีข้อ๙ คำขอที่ได้ยื่นต่อเจ้าหน้าที่หรือพนักงานเจ้าหน้าที่ตามข้อ๖ ให้ถือว่าได้มีการยื่นคำขอต่อคณะกรรมการแล้วข้อ๑๐ เมื่อได้รับคำขอแล้ว ให้เจ้าหน้าที่หรือพนักงานเจ้าหน้าที่ออกใบรับคำขอหรือมีหนังสือแจ้งให้แก่ผู้มีสิทธิยื่นคำขอหรือบุคคลตามข้อ๘ ไว้เป็นหลักฐาน แล้วแต่กรณีใบรับคำขอหรือหนังสือแจ้งตามวรรคหนึ่งจะต้องมีข้อความแสดงวันเดือน ปี เลขที่รับคำขอชื่อและตำแหน่งของเจ้าหน้าที่หรือพนักงานเจ้าหน้าที่ผู้รับคำขอข้อ๑๑ คำขอที่ได้รับไว้แล้วให้เจ้าหน้าที่หรือพนักงานเจ้าหน้าที่บันทึกการรับคำขอไว้ในทะเบียนการรับคำขอในระบบคอมพิวเตอร์โดยทันทีข้อ๑๒ ให้เจ้าหน้าที่หรือพนักงานเจ้าหน้าที่ตรวจสอบรายการตามคำขอให้ครบถ้วนหากเห็นว่าคำขอใดที่มีรายการไม่ถูกต้องหรือไม่ครบถ้วนให้เจ้าหน้าที่หรือพนักงานเจ้าหน้าที่แจ้งให้ผู้มีสิทธิยื่นคำขอหรือบุคคลตามข้อ๘ ทราบ เพื่อดำเนินการแก้ไขเพิ่มเติมและส่งเอกสารหลักฐานให้ถูกต้องครบถ้วนในการให้บริการแก่เด็กสตรี ผู้สูงอายุ คนพิการ หรือผู้ด้อยโอกาส ให้เจ้าหน้าที่หรือพนักงานเจ้าหน้าที่อำนวยความสะดวกรวดเร็วเป็นกรณีพิเศษข้อ๑๓ ในการพิจารณาเพื่อรับคำขอให้เจ้าหน้าที่หรือพนักงานเจ้าหน้าที่ประเมินเบื้องต้น หากพบปัญหาความเดือดร้อนที่จะต้องแก้ไขเร่งด่วนให้ดำเนินการเพื่อแก้ไขปัญหาเฉพาะหน้าหรือประสานส่งต่อตามความจำเป็นแก่กรณี อาทิ การรักษาพยาบาลการไกล่เกลี่ยข้อพิพาทการหาที่พักพิงชั่วคราวเป็นต้นหมวด ๒การตรวจสอบและรวบรวมพยานหลักฐาน ข้อ๑๔ เมื่อได้รับคำขอแล้ว ให้สำนักงานมอบหมายพนักงานเจ้าหน้าที่คนใดคนหนึ่งตรวจสอบคำขอและรวบรวมพยานหลักฐานเพื่อประกอบการพิจารณากำหนดค่าตอบแทน ค่าทดแทนและค่าใช้จ่ายโดยเร็วข้อ ๑๕ ในการตรวจสอบและรวบรวมพยานหลักฐานเพื่อประกอบการพิจารณาคำขอให้พนักงานเจ้าหน้าที่ดำเนินการดังต่อไปนี้(๑)ศึกษาคำขอและเอกสารหลักฐานประกอบที่ได้มาพร้อมคำขอ(๒)วางแผนในการรวบรวมข้อเท็จจริง และพยานหลักฐานต่าง ๆ(๓)แสวงหาข้อเท็จจริงและพยานหลักฐานทุกอย่างที่เกี่ยวข้องโดยมีหนังสือสอบถามหรือเรียกบุคคลใดมาให้ถ้อยคำหรือให้ส่งเอกสารหลักฐานที่เกี่ยวข้องหรือข้อมูลหรือสิ่งอื่นที่จำเป็นต่อการพิจารณาคำขอหรือลงพื้นที่เพื่อแสวงหาข้อเท็จจริงและพยานหลักฐานข้อ๑๖ ให้พนักงานเจ้าหน้าที่สอบปากคำผู้มีสิทธิยื่นคำขอหรือบุคคลใดที่ทราบถึงข้อเท็จจริงโดยเร็วในการสอบปากคำผู้มีสิทธิยื่นคำขอหรือบุคคลใดที่ทราบถึงข้อเท็จจริงให้พนักงานเจ้าหน้าที่จัดให้มีการบันทึกถ้อยคำไว้เมื่อได้บันทึกถ้อยคำเสร็จแล้วให้อ่านให้ผู้ให้ถ้อยคำฟังหรือจะให้ผู้ให้ถ้อยคำอ่านเองก็ได้และให้ผู้ให้ถ้อยคำผู้บันทึกถ้อยคำและพนักงานเจ้าหน้าที่ลงลายมือชื่อรับรองไว้เป็นหลักฐานถ้าบันทึกถ้อยคำนั้นมีหลายหน้าให้ลงลายมือชื่อกำกับไว้ทุกหน้าข้อ๑๗ เมื่อพนักงานเจ้าหน้าที่ได้รวบรวมข้อเท็จจริงและพยานหลักฐานเสร็จแล้วให้วิเคราะห์และจัดทำรายงานพร้อมทั้งความเห็นเสนอต่อผู้อำนวยการแล้วแต่กรณี โดยเร็วเมื่อผู้อำนวยการได้รับรายงานและความเห็นตามวรรคหนึ่งแล้วให้ทำความเห็นโดยเร็วเสนอต่อคณะกรรมการเพื่อพิจารณาต่อไป เว้นแต่ในเขตพื้นที่ซึ่งคณะกรรมการได้แต่งตั้งคณะอนุกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาและมอบหมายให้คณะอนุกรรมการดังกล่าวเป็นผู้พิจารณาแทนคณะกรรมการไว้แล้วให้ผู้อำนวยการเสนอต่อคณะอนุกรรมการดังกล่าวในกรณีที่มีเหตุอันควรผู้อำนวยการอาจสั่งให้พนักงานเจ้าหน้าที่ดำเนินการตรวจสอบข้อเท็จจริงและพยานหลักฐานเพิ่มเติมก็ได้หมวด ๓การพิจารณาของคณะกรรมการ ข้อ๑๘ เมื่อคณะกรรมการได้รับรายงานและความเห็นจากผู้อำนวยการแล้วให้พิจารณามีคำวินิจฉัยหรือความเห็นโดยเร็วข้อ๑๙ ในการพิจารณาคำขอรับค่าตอบแทนผู้เสียหายในคดีอาญาคณะกรรมการต้องคำนึงถึงหลักเกณฑ์ ดังต่อไปนี้(๑)เป็นบุคคลซึ่งได้รับความเสียหายถึงแก่ชีวิตหรือร่างกายหรือจิตใจเนื่องจากการกระทำความผิดอาญาของผู้อื่นตามรายการที่ระบุไว้ท้ายพระราชบัญญัติค่าตอบแทนผู้เสียหาย และค่าทดแทน และค่าใช้จ่ายแก่จำเลยในคดีอาญาพ.ศ. ๒๕๔๔ และที่แก้ไขเพิ่มเติม(๒)ผู้เสียหายไม่มีส่วนเกี่ยวข้องกับการกระทำความผิดนั้น(๓)การพิจารณากำหนดค่าตอบแทน ให้พิจารณาตามมาตรา ๑๘แห่งพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญาพ.ศ. ๒๕๔๔ และกฎกระทรวงกำหนดหลักเกณฑ์ วิธีการ และอัตราในการจ่ายค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาพ.ศ. ๒๕๔๖ และที่แก้ไขเพิ่มเติม ประกอบกับแนวทางการพิจารณาจ่ายค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา ตามข้อ ๒๓ข้อ๒๐ ในการพิจารณาคำขอรับค่าทดแทนและค่าใช้จ่ายแก่จำเลยในคดีอาญาคณะกรรมการต้องคำนึงถึงหลักเกณฑ์ ดังต่อไปนี้(๑)เป็นบุคคลซึ่งถูกฟ้องต่อศาลว่าได้กระทำความผิดอาญา(๒)เป็นจำเลยที่ถูกดำเนินคดีโดยพนักงานอัยการ(๓)ถูกคุมขังในระหว่างการพิจารณาคดี และ(๔)ปรากฏหลักฐานชัดเจนว่าจำเลยมิได้เป็นผู้กระทำความผิดและมีการถอนฟ้องในระหว่างดำเนินคดีหรือปรากฏตามคำพิพากษาอันถึงที่สุดในคดีนั้นว่าข้อเท็จจริงฟังเป็นยุติว่าจำเลยมิได้เป็นผู้กระทำความผิดหรือการกระทำของจำเลยไม่เป็นความผิด(๕)การพิจารณากำหนดค่าทดแทนและค่าใช้จ่าย ให้พิจารณาตามมาตรา ๒๑แห่งพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญาพ.ศ. ๒๕๔๔ และกฎกระทรวงกำหนดหลักเกณฑ์ วิธีการและอัตราในการจ่ายค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญาพ.ศ. ๒๕๔๖ และที่แก้ไขเพิ่มเติม ประกอบกับแนวทางการพิจารณาจ่ายค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา ตามข้อ ๒๓ข้อ๒๑ การพิจารณาของคณะกรรมการอาจเรียกให้ผู้มีสิทธิยื่นคำขอมาให้ปากคำเพิ่มเติมหรือให้มีการสอบพยานบุคคลหรือพยานผู้เชี่ยวชาญหรือตรวจสอบข้อมูลเอกสาร วัตถุ หรือสถานที่เพิ่มเติมอีกก็ได้ในการดำเนินการตามวรรคหนึ่งคณะกรรมการอาจมอบหมายให้พนักงานเจ้าหน้าที่ดำเนินการแทนแล้วรายงานให้ทราบก็ได้ข้อ๒๒ เมื่อคณะกรรมการมีคำวินิจฉัยแล้วให้ผู้อำนวยการแจ้งคำวินิจฉัยให้แก่ผู้มีสิทธิยื่นคำขอทราบโดยเร็วในกรณีที่ผู้มีสิทธิยื่นคำขอไม่เห็นด้วยกับคำวินิจฉัยของคณะกรรมการให้มีสิทธิอุทธรณ์ต่อศาลอุทธรณ์ภายในสามสิบวันนับแต่วันที่ได้รับแจ้งคำวินิจฉัยตามมาตรา ๒๕ วรรคสอง แห่งพระราชบัญญัติค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา พ.ศ. ๒๕๔๔ซึ่งแก้ไขเพิ่มเติมโดยพระราชบัญญัติค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา (ฉบับที่ ๒) พ.ศ. ๒๕๕๙ข้อ๒๓ เพื่อให้การพิจารณาจ่ายค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาของคณะกรรมการเป็นไปโดยเหมาะสม ถูกต้องและเป็นธรรมให้สำนักงานช่วยเหลือทางการเงินแก่ผู้เสียหายและจำเลยในคดีอาญาจัดทำแนวทางการพิจารณาจ่ายค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาซึ่งมีสาระเป็นการกำหนดรายละเอียดแนวทางปฏิบัติและอัตราการจ่ายค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาแนวทางการพิจารณาตามวรรคหนึ่งเมื่อคณะกรรมการให้ความเห็นชอบแล้ว ให้คณะกรรมการนำไปใช้เป็นหลักเกณฑ์ประกอบการพิจารณาตามหมวดนี้หมวด ๔การเรียกคืนค่าตอบแทน ข้อ๒๔ กรณีที่ปรากฏในภายหลังต่อเจ้าหน้าที่หรือพนักงานเจ้าหน้าที่ว่าการกระทำที่ผู้เสียหายอาศัยเป็นเหตุในการขอรับค่าตอบแทนนั้นไม่เป็นความผิดอาญาหรือไม่มีการกระทำความผิดเช่นว่านั้นให้เจ้าหน้าที่หรือพนักงานเจ้าหน้าที่แจ้งเหตุดังกล่าวให้ผู้อำนวยการสำนักงานช่วยเหลือทางการเงินแก่ผู้เสียหายและจำเลยในคดีอาญาเพื่อรายงานคณะกรรมการทราบต่อไปข้อ๒๕ เมื่อคณะกรรมการได้รับรายงานเหตุตามข้อ๒๔ แล้ว ให้คณะกรรมการมีหนังสือแจ้งให้ผู้เสียหายคืนค่าตอบแทนที่ได้รับไปให้แก่กรมคุ้มครองสิทธิและเสรีภาพกระทรวงยุติธรรมภายในสามสิบวันนับแต่วันที่ได้รับแจ้ง ทั้งนี้ การมีหนังสือแจ้งให้คืนค่าตอบแทนคณะกรรมการอาจมอบหมายสำนักงานมีหนังสือเพื่อให้ประธานกรรมการเรียกคืนค่าตอบแทนก็ได้ข้อ๒๖ เมื่อปรากฏข้อเท็จจริงตามข้อ ๒๔หากสำนักงานเห็นว่ามีความจำเป็นต้องดำเนินคดีกับผู้เสียหายให้สำนักงานแจ้งต่อกรมคุ้มครองสิทธิและเสรีภาพเพื่อรายงานกระทรวงยุติธรรมทราบซึ่งกระทรวงยุติธรรมอาจมอบหมายให้กรมคุ้มครองสิทธิและเสรีภาพแต่งตั้งข้าราชการในสังกัดกระทรวงยุติธรรมซึ่งมีคุณวุฒิไม่ต่ำกว่าปริญญาตรีทางนิติศาสตร์ หรือพนักงานอัยการดำเนินการใด ๆที่เกี่ยวข้องกับคดีและแจ้งให้ศาลทราบบทเฉพาะกาล ข้อ๒๗ บรรดาคำขอที่ได้ยื่นไว้ก่อนวันที่ระเบียบนี้ใช้บังคับให้ถือว่าเป็นคำขอตามระเบียบนี้ โดยอนุโลมในกรณีที่คำขอตามวรรคหนึ่งมีข้อแตกต่างไปจากคำขอตามระเบียบนี้ให้ผู้อำนวยการมีอำนาจสั่งให้ผู้มีสิทธิยื่นคำขอหรือบุคคลตามข้อ ๘ดำเนินการแก้ไขเพิ่มเติมคำขอและส่งเอกสารหรือหลักฐานเพิ่มเติมเพื่อให้การปฏิบัติเป็นไปตามระเบียบนี้ประกาศ ณ วันที่ ๒๑พฤศจิกายน พ.ศ. ๒๕๕๙กรรณิการ์ แสงทองรองปลัดกระทรวงยุติธรรมปฏิบัติราชการแทนปลัดกระทรวงยุติธรรมในตำแหน่งประธานกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาวริญา/ปริยานุช/จัดทำ๑๕ ธันวาคม๒๕๕๙[๑] ราชกิจจานุเบกษาเล่ม ๑๓๓/ตอนพิเศษ ๒๘๖ ง/หน้า ๑๔/๙ ธันวาคม ๒๕๕๙